XO เคาะปันผล 0.105 บ./หุ้น เปิดแผนครึ่งปีหลังรุกเปิดตัวสินค้าใหม่เจาะตลาดซอสเพิ่ม
XO เคาะปันผล 0.105 บ./หุ้น เปิดแผนครึ่งปีหลังรุกเปิดตัวสินค้าใหม่เจาะตลาดซอสเพิ่ม
XO เคาะปันผล 0.105 บ./หุ้น เปิดแผนครึ่งปีหลังรุกเปิดตัวสินค้าใหม่เจาะตลาดซอสเพิ่ม
21 ส.ค. 2562

นายจิตติพร จันทรัช กรรมการผู้จัดการ บริษัท เอ็กโซติค ฟู้ด จำกัด (มหาชน) หรือ XO เปิดเผยว่า ผลประกอบการงวดไตรมาส 2/2562 (เมษายน 2562 – มิถุนายน 2562) บริษัทฯ มีรายได้จากการขายสินค้า 210.14 ล้านบาท ลดลง 20.24% เมื่อเทียบกับงวดเดียวกันของปีก่อนอยู่ที่ 263.47 ล้านบาท กำไรสุทธิอยู่ที่ 13.91 ล้านบาท ลดลง 67.76% เมื่อเทียบกับงวดเดียวกันของปีก่อนอยู่ที่ 43.14 ล้านบาท  สาเหตุหลักเกิดจากการลดลงของปริมาณการขายสินค้าในกลุ่มซอสปรุงรสและน้ำจิ้มต่างๆ ในทวีปยุโรป รวมทั้งปัญหาในกระบวนการผลิตสินค้า
ทั้งนี้ส่งผลให้ผลประกอบการงวด 6 เดือนแรกของปี 2562  (สิ้นสุด ณ วันที่ 30 มิถุนายน 2562) บริษัทฯ มีรายได้จากการขายสินค้า 512.36 ล้านบาท ลดลง 3.62% เมื่อเทียบกับงวดเดียวกันของปีก่อนอยู่ที่ 531.63 ล้านบาท กำไรสุทธิอยู่ที่ 81.58 ล้านบาท ลดลง 8.51% เมื่อเทียบกับงวดเดียวกันของปีก่อนอยู่ที่ 89.17 ล้านบาท  และในงวด 6 เดือนแรกปี 2562  เมื่อเทียบกับงวด 6 เดือนแรกปี 2561 บริษัทฯ มีปริมาณการขายรวมอยู่ที่ 6,634 ตัน และ 7,191 ตัน ตามลำดับ ปรับลดลง 7.75%
“ผลงานไตรมาส 2 และงวดครึ่งแรกของปีนี้ ได้รับผลกระทบจากปัญหาลูกค้ารายหนึ่งในทวีปยุโรปลดคำสั่งซื้อสินค้ากลุ่มซอส ซึ่งคาดว่า อาจชะลอคำสั่งซื้อสินค้าเพื่อประเมินยอดที่สั่งซื้อไปก่อนหน้า โดยบริษัทฯ อยู่ระหว่างพูดคุยกับลูกค้ารายดังกล่าวอย่างใกล้ชิด ทั้งนี้ สินค้ากลุ่มซอส เป็นสินค้ากลุ่มหลัก มีรายได้จากการขายในงวดครึ่งปีแรก 81.16% และมีอัตรากำไรดี ทำให้ผลงานที่ประกาศออกมาในงวดนี้ ยอดขายและกำไรปรับลดลง โดยอัตราการใช้กำลังการผลิตลดลง ส่งผลให้ต้นทุนต่อหน่วยเพิ่มขึ้น
ขณะที่อัตรากำไรขั้นต้นจากการขายสินค้าในงวดครึ่งปีแรกเท่ากับ 36.88% เพิ่มขึ้นเล็กน้อยจากงวดครึ่งปีแรกของปีก่อนอยู่ที่ 36.58% เนื่องจากการลดลงของราคาน้ำตาลทรายและกระเทียมที่ล็อกไว้ในปีก่อนหน้านี้ ทำให้ต้นทุนวัตถุดิบจะอยู่ในเกณฑ์ที่ดีต่อเนื่องไปจนถึงปีหน้า รวมทั้ง การปรับขึ้นราคาสินค้าในช่วงไตรมาส 3/2561 ที่ผ่านมา” นายจิตติพร กล่าว
อย่างไรก็ตาม บริษัทฯ เดินหน้าแผนการตลาดเชิงรุก เปิดตัวสินค้าใหม่เจาะตลาดซอสเพิ่มขึ้น ออกงานแสดงสินค้าเพื่อไปพบปะลูกค้ารายเดิม และหาลูกค้าใหม่ ซึ่งตลาดของ XO เป็นตลาดส่งออกเกือบทั้งหมด และเป็นตลาดที่ใหญ่มาก
อย่างไรก็ตาม เพื่อตอบแทนผู้ถือหุ้น ที่ประชุมคณะกรรมการบริษัทฯ อนุมัติจ่ายเงินปันผลระหว่างกาลจากผลการดำเนินงานส่วนที่ได้รับการส่งเสริมการลงทุนในรอบ 6 เดือนแรกของปี 2562 (ตั้งแต่วันที่ 1 มกราคม 2562 – 30 มิถุนายน 2562) ในอัตรา 0.105 บาทต่อหุ้น กำหนดรายชื่อผู้ถือหุ้นที่มีสิทธิรับเงินปันผล (Record Date)  วันที่ 28 สิงหาคม 2562 และกำหนดจ่ายปันผลวันที่ 9 กันยายน 2562